b'\n_START_ARTICLE_\nNeculai Stoina\n_START_SECTION_\nBiografie\n_START_PARAGRAPH_\nNeculai Stoina s-a n\xc4\x83scut la data de 6 decembrie 1945, \xc3\xaen municipiul Bac\xc4\x83u. Dup\xc4\x83 finalizarea Liceului Militar \xe2\x80\x9e\xc8\x98tefan cel Mare\xe2\x80\x9d din C\xc3\xa2mpulung Moldovenesc (1963), a absolvit \xc8\x98coala Militar\xc4\x83 Superioar\xc4\x83 de Ofi\xc8\x9beri Activi \xe2\x80\x9eNicolae B\xc4\x83lcescu\xe2\x80\x9d din Sibiu (1967) \xc8\x99i Facultatea de Arme \xc3\xaentrunite din cadrul Academiei de \xc3\x8enalte Studii Militare din Bucure\xc8\x99ti (1974)._NEWLINE_A urmat ulterior un curs postacademic la Bucure\xc8\x99ti (1984), Colegiul Na\xc8\x9bional de Ap\xc4\x83rare (1998), un curs postuniversitar pe tema \xe2\x80\x9eProbleme actuale ale securit\xc4\x83\xc8\x9bii \xc8\x99i ap\xc4\x83r\xc4\x83rii na\xc8\x9bionale\xe2\x80\x9d (2000). \xc3\x8en anul 1996 a ob\xc8\x9binut titlul \xc8\x99tiin\xc8\x9bific de doctor \xc3\xaen \xc8\x99tiin\xc8\x9be militare la Academia de \xc3\x8enalte Studii Militare din Bucure\xc8\x99ti. _NEWLINE_Dup\xc4\x83 absolvirea \xc8\x98colii de ofi\xc8\x9beri, este re\xc8\x9binut la catedr\xc4\x83 ca profesor la \xc8\x98coala Militar\xc4\x83 de Ofi\xc8\x9beri Activi \xe2\x80\x9eNicolae B\xc4\x83lcescu\xe2\x80\x9d din Sibiu, unde a \xc3\xaendeplinit func\xc8\x9biile de comandant de subunit\xc4\x83\xc8\x9bi ierarhice (1967\xe2\x80\x931981), \xc8\x99ef al Catedrei de \xe2\x80\x9eTactica Armelor \xc3\x8entrunite\xe2\x80\x9d \xc8\x99i loc\xc8\x9biitor al comandantului pentru arma Infanterie (1981\xe2\x80\x931984). _NEWLINE_Este numit apoi comandant al Liceului Militar \xe2\x80\x9eDimitrie Cantemir\xe2\x80\x9d din Breaza (1984\xe2\x80\x931991), comandant al Institutului Militar de Infanterie \xc8\x99i Chimie \xe2\x80\x9eNicolae B\xc4\x83lcescu\xe2\x80\x9d din Sibiu (1991\xe2\x80\x931995) \xc8\x99i \xc3\xaen cele din urm\xc4\x83 devine rector al Academiei Trupelor de Uscat \xe2\x80\x9eNicolae B\xc4\x83lcescu\xe2\x80\x9d din Sibiu (1995\xe2\x80\x931997). \xc3\x8en anul 1996 ob\xc8\x9bine gradul didactic de conferen\xc8\x9biar universitar \xc8\x99i este ales ca membru corespondent al Academiei Oamenilor de \xc8\x98tiin\xc8\x9b\xc4\x83 din Rom\xc3\xa2nia._NEWLINE_\xc3\x8entre anii 1997\xe2\x80\x931999 \xc3\xaendepline\xc8\x99te un stagiu de comand\xc4\x83 la Corpul 6 Armat\xc4\x83 \xe2\x80\x9eHorea, Clo\xc8\x99ca \xc8\x99i Cri\xc8\x99an\xe2\x80\x9d din T\xc3\xa2rgu-Mure\xc8\x99. \xc3\x8encep\xc3\xa2nd din anul 1997 devine membru \xc3\xaen comisii de sus\xc8\x9binere a examenelor \xc8\x99i referatelor sau a tezelor de doctorat, particip\xc3\xa2nd \xc3\xaen comisii de concurs pentru ocuparea posturilor didactice. \xc3\x8en anul 1999 este ales ca membru titular al Academiei Oamenilor de \xc8\x98tiin\xc8\x9b\xc4\x83 din Rom\xc3\xa2nia._NEWLINE_Generalul de brigad\xc4\x83 dr. Neculai Stoina a fost numit, la data de 18 martie 1999, \xc3\xaen func\xc8\x9bia de director al Serviciului de Protec\xc8\x9bie \xc8\x99i Paz\xc4\x83 (SPP) , cu rang de secretar de stat. \xc3\x8en perioada c\xc3\xa2t a condus SPP-ul, a fost \xc3\xaenaintat la gradele de general de divizie (cu 2 stele) la 1 decembrie 1999  \xc8\x99i general de corp de armat\xc4\x83 (cu 3 stele) la 1 decembrie 2000 ._NEWLINE_La data de 28 decembrie 2000, generalul Neculai Stoina a fost eliberat din func\xc8\x9bia de director al SPP \xc8\x99i trecut \xc3\xaen rezerv\xc4\x83 ._NEWLINE_Dup\xc4\x83 trecerea sa \xc3\xaen rezerv\xc4\x83, Neculai Stoina a \xc3\xaendeplinit pentru o perioad\xc4\x83 (2000\xe2\x80\x932003) func\xc8\x9bia de cadru didactic asociat la Academia For\xc8\x9belor Terestre \xe2\x80\x9eNicolae B\xc4\x83lcescu\xe2\x80\x9d din Sibiu. El a predat cursurile de "Contribu\xc8\x9bii pentru fundamentarea doctrinei de lupt\xc4\x83 a trupelor de uscat" \xc8\x99i "Politologie \xc8\x99i doctrin\xc4\x83 militar\xc4\x83". _NEWLINE_Generalul Stoina vorbe\xc8\x99te bine limbile englez\xc4\x83 \xc8\x99i rus\xc4\x83.'